Source: http://www.druckeria.ro/tag/chimszed-cluj/
Timestamp: 2020-08-08 05:34:52+00:00

Document:
chimszed cluj Archives - Druckeria
RECORD: Universitatea Timișoara încheie sezonul regulat cu maximum de puncte
Universitatea Timișoara a reușit o performanță ce va putea fi cu greu egalată în voleiul divizionar românesc, cel puțin în viitorul apropiat. Elevii lui Sorin Grădinaru s-au impus astăzi cu 3-0 pe terenul celor de la Chimszed Cluj, terminând sezonul regulat cu maximum de puncte.
Universitatea Timișoara câștigă net și ultima partidă din sezonul regulat. Voleibaliștii bănățeni s-au impus astăzi pe terenul celor de la Chimszed Cluj, formație cu care, la finele sezonului trecut, se întâlneau și la barajul de promovare în Divizia A1.
Dacă în sezonul trecut, duelul dintre cele două grupări stârnea un oarecare suspans, de această dată a fost vorba despre un galop de sănătate pentru Universitatea. Iar asta în condițiile în care căpitanul Sorin Schiesz a lipsit, el aflându-se la Craiova, cu grupa de minivolei masculin a CSS Bega, care dispută acolo turneul semifinal.
Timișorenii n-au avut probleme în primele două seturi, adjudecate destul de lejer, la 16 și la 17. Emoții au fost doar în cel de-al treilea act, unul în care Sorin Grădinaru a apelat și la gemenii Marius și Mircea Roșu, aflați în penultimul an de juniorat. Cel de-al treilea set s-a încheiat cu 25-23 în favoarea timișorenilor, care pun astfel punct unui sezon regulat peste orice așteptare.
Antrenorul Sorin Grădinaru s-a bazat la Cluj pe formula Dragoș Unguraș (căpitan), Albert Balint, Cristian Bălulescu, Eric Reitmayer, Cătălin Ungureanu, Robert Vîrlan, Vlad Stănoiu (libero). Au mai intrat Marius Roșu și Mircea Roșu.
Sorin Grădinaru și voleibaliștii de la Universitatea demonstrează încă o dată că nu ar fi meritat să se întoarcă în A2, după ce vara trecută obțineau, din punct de vedere sportiv, promovarea în elită. Lipsa de interes a factorilor de decizie, șicanele propriei conduceri și promisiunile neonorate nu i-au împiedicat pe băieții echipați în galben și albastrusă scrie istorie pentru Timișoara prin această realizare unică la nivelul voleiului divizionar din România.
Filed Under: Alte sporturi, Stire de ultima ora Tagged With: breaking, chimszed cluj, divizia a2, Druckeria, sorin gradinaru, universitatea timisoara, volei timisoara
Sorin Schiesz are un singur regret la finalul turului: „Ne pare rău de setul pierdut la Dej”
Universitatea Timișoara a mers ceas în turul Diviziei A2. Voleibaliștii lui Sorin Grădinaru sunt lideri incontestabili în seria vestică, cu maximum de puncte, dar căpitanul Sorin Schiesz spune că era loc de și mai bine. Trăgătorul formației bănățene regretă faptul că echipa a pierdut un set în acest tur de campionat, în jocul de la Dej, care a privat-o de un parcurs 100% perfect.
Universitatea Timișoara a pierdut un singur set în acest sezon, în runda a cincea, în disputa de pe terenul celor de la LAPI Dej. Căpitanul liderului din Divizia A2 Vest, Sorin Schiesz, mărturisește că acesta e cel mai mare regret al său, într-un tur de campionat în care, practic, echipa timișoreană nu a avut adversar. „Ne cam pare rău pentru acel set pierdut, care a venit pe un joc mai slab al nostru. Băieții de la Dej s-au mișcat mai bine și ne-au luat setul”, a declarat Schiesz.
Universitatea a surprins în această toamnă prin maniera în care și-au adjudecat cele opt partide din prima jumătate a campionatului. Sorin Schiesz spune că l-a uimit modul în care s-au prezentat principalele contracandidate în meciurile directe, LPS Bihorul Oradea și Pro Volei Arad, ambele învinse în trei seturi pe Bega.
„M-a mirat maniera în care am învins Oradea, dar chiar și Aradul, în care am câștigat primul set la 5. Cu Clujul a fost un meci de relaxare, ca de ultima etapă. Ne-am mișcat destul de bine, dar e loc de mai mult. Finalurile de set și de meci trebuie să le tratăm mai serios, pentru că îi băgăm în meci pe adversari, iar acest lucru ne-ar putea costa. Poate nu acum, dar dacă e să jucăm cu o echipă mai serioasă, riscăm să pierdem seturi”, a mai spus Schiesz.
Din vară, la Universitatea există un echilibru între nucleul vechi, pe care echipa de bazează de câțiva ani buni, și o serie de tineri de perspectivă promovați de la CSS Bega, de unde îi putem nominaliza pe Robert Vîrlan, Florin Ene ori Lucian Bădiceanu, toți trei cu evoluții constant bune în această toamnă. „N-au de ce să nu se integreze. Le-am și spus că îi primim cu brațele deschise, ei au nevoie de cât mai multe meciuri jucate, pentru a se afirma. De aici nu pot merge decât în sus”, a explicat Schiesz.
În ciuda jocului foarte bun etalat în această primă jumătate de campionat, Sorin Schiesz nu consideră că echipa ar fi făcut față în primul eșalon, bazându-se doar pe formula actuală. „Nu cred că am fi avut nicio șansă în formula aceasta în prima ligă. Se pare că ne îndreptăm din nou spre un baraj de promovare, dar momentan nu știm nimic despre ce va urma apoi. E devreme să discutăm despre ce va fi la primăvară, vom vedea pe parcurs”, e de părere Schiesz.
Universitatea Timișoara va sta sâmbăta viitoare, în ultima etapă a turului, însă în decembrie va mai disputa și primele două runde din retur, în deplasare la Banatul Caransebeș și apoi acasă, cu CSM Câmpia Turzii.
Filed Under: Alte sporturi Tagged With: breaking, chimszed cluj, divizia a2, Druckeria, lapi dej, sorin gradinaru, sorin schiesz, universitatea timisoara, volei timisoara
Tur perfect pentru Universitatea: 3-0 şi cu Chimszed Cluj
Universitatea Timişoara a avut un parcurs fără greşeală în prima parte a sezonului regulat din Divizia A2. Voleibaliştii lui Sorin Grădinaru au dispus în trei seturi de Chimszed Cluj şi rămân cu maximum de puncte în clasament la finalul turului de campionat.
Nici Chimszed Cluj n-a reuşit să dea emoţii Universităţii Timişoara, deşi era una dintre echipele ce a participat la precedentul baraj de promovare în prima ligă. După un start de meci echilibrat, cu 8-6 la capătul primului time-out tehnic, bănăţenii s-au distanţat până la al doilea la 16-9, şi au terminat setul fără probleme, 25-16. Gazdele au început foarte bine şi setul 2, însă spre mijlocul lui, clujenii au echilibrat partida, al doilea timp odihnă regulamentar consemnând 16-11. Finalul actului a fost un real galop de sănătate pentru elevii lui Grădinaru, care au încheiat cu 25-14.
În cel de-al treilea set, antrenorul timişorenilor a început rotaţia de cadre, introducându-i pe mai tinerii Flonta, Vârlan şi Bădiceanu, iar clujenii au condus la primul time-out tehnic cu 8-5, după ce Universitatea avea 5-2. Sorin Grădinaru şi-a pus însă rapid elevii pe picioare, iar aceştia au revenit la conducere, al doilea timp de odihnă consemnând, la fel ca şi în precedentul set, 16-11 pentru amfitrioni. Setul s-a încheiat cu 25-19, iar Universitatea îşi adaugă alte trei puncte în cont şi încheie turul de campionat din postură de lider detaşat.
Sorin Grădinaru a apelat pentru acest meci la următoarea formulă: Schiesz, Unguraş, Ungureanu, Bălulescu, Balint, Dincă, Toma (libero). Au mai intrat Flonta, Vârlan, Reitmayer şi Bădiceanu.
“Un joc pe care l-am tratat destul de serios, dar am avut şi câteva erori pe care eu nu le tolerez. Iar asta mai ales că noi, în formula de bază, evoluăm de câţiva ani, iar omogenitatea e principalul nostru atu. Pe parcurs, am introdus şi jucătorii tineri din lot, care spre satisfacţia mea au şi avut o evoluţie convingătoare şi constituie soluţii pentru viitor. Mă refer aici la Flonta, Vârlan, Bădiceanu”, a declarat Sorin Grădinaru despre jocul de astăzi.
Universitatea reuşeşte o performanţă deloc de lepădat, având maximum de puncte la finalul turului. “Să zicem că ne-a avantajat puţin şi programarea meciurilor, pentru că singurul meci dificil, cu Oradea, îl vom disputa în ianuarie, după vacanţă. Cam acesta e nivelul nostru, valoric suntem peste celelalte echipe din seria noastră. Să vedem ce va urma. Ca să fi făcut faţă în primul eşalon, ar fi trebuit să ne fortificăm, cu 3-4 jucători. Dar din ce am auzit, şi acolo sunt câteva echipe mai modeste, în schimb de generaţii şi e posibil să fi făcut faţă. dar fără o susţinere consistentă, nu avem ce căuta acolo. Avem experienţa de acum doi ani, care a lăsat urme adânci, cel puţin în ceea ce mă priveşte”, a mai spus antrenorul voleibaliştilor timişoreni.
Inevitabil, Universitatea va ajunge şi în acest an la barajul de promovare, însă abordarea acestuia va depinde de semnalele ce vor veni de la propria conducere şi din partea municipalităţii. “Dacă vom avea susţinere, vom aborda barajul la promovare. Nu depinde numai de mine şi de jucători. Să vedem şi atitudinea municipiului faţă de gruparea noastră, care deocamdată este inexistentă. Nu sunt semnale de niciun fel. Aşa cum am mai spus-o, la noi totul se desfăşoară pe o stare de spirit”, a încheiat Sorin Grădinaru.
Universitatea va sta săptămâna viitoare, în ultima etapă a turului, datorită numărului impar de echipe din Divizia A2 vest. Timişorenii vor începe însă a doua parte a sezonului regulat pe 7 decembrie, cu un joc în deplasare, cu Banatul Caransebeş.
Filed Under: Alte sporturi Tagged With: breaking, chimszed cluj, divizia a2, Druckeria, sorin gradinaru, universitatea timisoara, volei timisoara
Universitatea, la un pas de a încheia turul cu maximum de puncte
Universitatea Timișoara e aproape de o veritabilă performanță în Divizia A2. Trupa lui Sorin Grădinaru va disputa sâmbătă ultimul meci din turul de campionat, pe teren propriu, cu Chimszed Cluj, iar în cazul unei victorii în trei sau patru seturi, va avea maximum de puncte în cont la jumătatea întrecerii.
Universitatea Timișoara a demonstrat cu vârf și îndesat în această toamnă că ar fi meritat o soartă mult mai bună. Voleibaliștii lui Sorin Grădinaru au promovat în prima ligă la finele sezonului trecut, însă nepăsarea conducerii clubului și inerția autorităților locale au făcut ca echipa să renunțe la locul din Divizia A1. Reveniți la munca de jos, în eșalonul secund, Schiesz & co. au bătut tot ce le-a stat în cale, având până în prezent un singur set pierdut în șapte etape.
Sâmbătă, la orele amiezii, Universitatea va disputat ultimul joc din tur, în sala proprie, contra celor de la Chimszed Cluj, echipă pe care anul trecut a întâlnit-o și la barajul de promovare. Gruparea ardeleană ocupă locul 4 înaintea acestei etape, înregistrând deja trei eșecuri în actualul sezon. Favoriți cerți în duelul de sâmbătă, băieții lui Sorin Grădinaru au o sursă de motivație pentru acest joc, și anume încheierea primei jumătăți a campionatului cu maximum de puncte. Deja Universitatea e singura echipă de volei masculin din țară care n-a irosit niciun punct în actualul sezon.
Partida Universitatea Timișoara – Chimszed Cluj va avea loc sâmbătă, de la ora 12, în sala de sport a UVT. Pentru elevii lui Sorin Grădinaru urmează apoi o etapă de pauză, pentru ca în ultima lună a anului să dispute primele două jocuri ale returului, în deplasare la Banatul Caransebeș, pe 7 decembrie, și acasă cu CSM Câmpia Turzii, o săptămână mai târziu.
Universitatea Timișoara a promovat în elită: „Ne-am făcut datoria”
Voleibaliștii de la Universitatea Timișoara au obținut astăzi promovarea pe prima scenă, după victoria cu 3-1 din ultima zi a barajului de promovare cu Chimszed Cluj. În tabăra „studenților” bucuria e însă una rezervată, în condițiile în care situația financiară a echipei ar putea pune în pericol participarea pe prima scenă în sezonul viitor.
Universitatea Timișoara și-a respectat statutul de favorită în fața celor de la Chimsez Cluj. Voleibaliștii bănățeni s-au impus cu 3-1, obținând astfel biletele pentru primul eșalon. Începutul de meci a fost însă greoi pentru „studenți”, care au pierdut primul set cu 23-25, iar apoi au avut mari emoții în a-și adjudeca actul secund (28-26). Valoarea și experiența superioară a elevilor lui Sorin Grădinaru și-a spus din plin cuvântul în următoarele două seturi, tranșate la 12 și la 10, asigurând astfel o victorie extrem de prețioasă.
„Am început foarte rău partida, am jucat prost două seturi. După ce l-am pierdut pe primul, Clujul a avut două mingi de set în actul următor, dar am reușit să-l adjudecăm până la urmă. Probabil a fost de vină și oboseala acumulată în primele două partide, poate și ora la care s-a disputat meciul (n.r. – ora 10) a fost nepotrivită pentru noi, dar până la urmă a ieșit bine”, ne-a declarat antrenorul „studenților”, Sorin Grădinaru.
În alte condiții, o victorie echivalentă cu promovarea ar declanșa o adevărată sărbătoare în vestiarul oricărei echipe. Totuși, voleibaliștii timișoreni sunt destul de reținuți. „Sunt rezervat momentan, trebuie să discut și cu cei de acasă în cursul săptămânii viitoare, pentru că totuși nu e echipa mea. Noi am venit la Galați să ne respectăm în primul rând pe noi, ne-am făcut datoria și cam atât. Faptul că a ieșit și această promovare, nu poate decât să mă bucure”, ne-a mai spus Grădinaru.
Promovarea timișorenilor a fost oficializată la finalul ultimului joc al turneului, în care Arcada Galați, deși deja promovată, a învins cu 3-0 CSM Suceava. Universitatea se clasează așadar pe poziția secundă la finalul barajului, cu 6 puncte și un setaveraj de 6-5.
Iată-i și pe artizanii acestei performanțe: Dragoș Unguraș, Sorin Schiesz, Albert Balint, Ioan Grama, Cristian Bălulescu, Cătălin Ungureanu, Vlad Stănoiu, Alin Flonta, Daniel Dincă, Eric Reitmayer, Bogdan Toma (libero). Antrenor: Sorin Grădinaru.
Filed Under: Alte sporturi Tagged With: arcada galati, baraj promovare, breaking, chimszed cluj, promovare a1, sorin gradinaru, universitatea timisoara, volei masculin, volei timisoara
Universitatea cedează favoritei Arcada Galați în trei seturi
Universitatea Timișoara a pierdut în minimum de seturi cel de-al doilea joc al barajului de promovare, cu gazda Arcada Galați. În urma succesului de astăzi, gruparea de la Dunăre și-a asigurat prezența din sezonul viitor în prima ligă, acolo unde sunt foarte aproape de a ajunge și elevii lui Sorin Grădinaru, fiind favoriți în disputa de duminică, cu Chimszed Cluj.
Universitatea Timișoara nu a reușit să-i smulgă niciun set gazdei barajului de promovare, Arcada Galați, care în această după-amiază a sărbătorit promovarea în elită, la doar un an de la înființarea clubului. Echipa ex-timișorenilor Sebastian Palfi și Liviu Râpeanu au început mult mai hotărâți partida, tranșând primul set cu 25-17. În actul secund, elevii lui Sorin Grădinaru au dat o replică mult mai dârză, fiind aproape de a egala la general, dar în cele din urmă s-au impus tot gălățenii, cu 27-25. Și ultimul set a stat sub semnul echilibrului, fiind foarte aproape de a fi prelungit, însă gazdele s-au impus și de această dată 25-23, tranșând în favoarea lor soarta partidei și implicit a promovării.
„Nu spun că m-a impresionat în mod special echipa din Galați, dar se vede că e mai bine pregătită decât a noastră. Avantajul terenului propriu și-a spus din plin cuvântul. Am început destul de prost meciul, băieții au avut trac, probabil și din cauza importanței pe care o avea partida. Din setul 2 am echilibrat însă lupta”, ne-a declarat antrenorul „studenților”, Sorin Grădinaru.
Universitatea a abordat întâlnirea de astăzi în formula: Dragoș Unguraș, Sorin Schiesz, Albert Balint, Ioan Grama, Vlad Stănoiu, Cătălin Ungureanu, BogdanToma (libero). Au mai intrat Daniel Dincă și Cristian Bălulescu, iar pe bancă au rămas Eric Reitmayer și Alin Flonta.
Eșecul de astăzi, cu Arcada Galați, nu schimbă prea mult datele problemei pentru Universitatea, care poate obține promovarea duminică dimineață, fiind cotată favorită în disputa cu Chimszed Cluj, programată să înceapă la ora 10. „În mod normal, dacă nu intervin surprize, vom câștiga cu Clujul. Calculele hârtiei sunt de partea noastră”, ne-a mai spus Grădinaru. Antrenorul timișorean nu va putea conta însă pe Vlad Stănoiu, accidentat la genunchi în primul set al disputei de astăzi.
Filed Under: Alte sporturi Tagged With: arcada galati, baraj promovare volei, breaking, chimszed cluj, divizia a1, sorin gradinaru, universitatea timisoara, volei masculin, volei timisoara
Voleibaliștii de la Universitatea, în fața unui nou baraj de promovare
Universitatea Timișoara va disputa, la finele acestei săptămâni, barajul de promovare în prima ligă la Galați, oraș în care în urmă cu două primăveri sărbătorea revenirea în elită după o absență de 11 ani. Chiar dacă la prima vedere clasarea pe unul dintre locurile ce duc în A1 e la îndemână, echipa pregătită de Sorin Grădinaru are mari lipsuri într-un compartiment cheie, visteria.
Universitatea Timișoara va porni în această seară către Galați, orașul-gazdă al barajului de promovare din acest an, cu o delegație redusă numeric, ce îi cuprinde doar pe cei 11 jucători și pe antrenorul Sorin Grădinaru. Echipa se va opri la București, de unde își va continua drumul către portul dunărean, acolo unde vineri după-amiază va începe lupta pentru elită.
Favorita certă a barajului e gazda Arcada Galați, grupare ce beneficiază de o susținere financiară consistentă și care s-a întărit considerabilș în vară, printre alții, cu Sebastian Palfi și Liviu Râpeanu chiar de la Timișoara. Calculul hârtiei indică însă o luptă mult mai acerbă pentru locul 2, acolo unde Universitatea se va duela cu CSM Suceava și Chimszed Cluj. Ultima dintre ele și-a obținut dreptul de participare la masa verde, Federația pedepsind echipa LPS Bihorul Oradea, pentru retragerea din Divizia A1 de vara trecută.
„Raportul de forțe e net în favoarea Galațiului, atât prin prisma terenului propriu, cât și prin prisma valorii lotului. Pe noi ne așteaptă probabil o luptă în 3 pentru poziția a doua, cu Suceava și Clujul, în care se poate întâmpla orice. Suntem însă puțin dezavantajați de faptul că nu avem decât un coordonator valid, pe Unguraș, în vreme ce Bălulescu nu e complet refăcut după accidentarea suferită în primăvară. În plus, pe noi ne-a dat peste cap și vacanța studențească de la începutul lunii, ne-a fost destul de greu să ne adunăm la antrenamente în această perioadă”, ne-a explicat antrenorul Sorin Grădinaru.
Bugetul, eternul „călcâi al lui Ahile”
Universitatea Timișoara pare a avea la îndemână locul secund în acest baraj, mai cu seamă după excluderea echipei din Oradea. Cu toate acestea, singura echipă de seniori din voleiul timișorean nu pare a avea un viitor mai bun în ceea ce privește sprijinul financiar, nici măcar în cazul unei noi promovări. „Nu se anunță vremuri mai bune pentru noi, din păcate. Oricum, nu vom merge la Galați doar pentru a face act de prezență. Ar fi și culmea, să batem 800 de kilometri, să fim plecați de miercuri până luni, pentru nimic”, ne-a mai spus Grădinaru.
Debut cu Suceava
Universitatea Timișoara va disputa primul joc vineri, de la ora 16, împotriva echipei din Suceava, duel ce ar putea rezolva în mare măsură ecuația locului 2. A doua zi, bănățenii se vor confrunta cu marea favorită a turneului, Arcada Galați, meci programat pentru ora 12.30. În fine, duminică dimineață, de la ora 10.30, trupa lui Sorin Grădinaru va încheia turneul în fața celor de la Chimszed Cluj, grupare pe care au învins-o de două ori în play-off-ul seriei vestice, 3-0 la Timișoara și 3-2 în Ardeal.
Iată lotul pe care se bazează Universitatea: Albert Balint, Dragoș Unguraș, Sorin Schiesz, Ioan Grama, Cătălin Ungureanu, Cristian Bălulescu, Alin Flonta, Radu Mirea, Vlad Stănoiu, Eric Reitmayer, Bogdan Toma.
Filed Under: Alte sporturi Tagged With: arcada galati, baraj promovare, breaking, chimszed cluj, csm suceava, divizia a1, fer volei, sorin gradinaru, universitatea timisoara, volei timisoara
Universitatea Timișoara, la barajul de promovare!
Universitatea Timișoara și-a câștigat astăzi dreptul de a participa la barajul de promovare în Divizia A1, după o victorie cu mari emoții, 3-2 pe terenul lui Chimszed Cluj. Voleibaliștii lui Sorin Grădinaru au tranșat astfel în două meciuri disputa cu ardelenii din faza a doua a play-off-ului și își continuă astfel cursa către revenirea în elită, după doar un an.
Universitatea Timișoara continuă lupta pentru promovarea în prima ligă. Elevii lui Sorin Grădinaru s-au impus astăzi cu 3-2 pe terenul formației Chimszed Cluj, suficient pentru a câștiga seria directă, din faza a II-a a play-off-ului Diviziei A2 Vest.
Voleibaliștii timișoreni au fost conduși în două rânduri în sala din Parcul Babeș, acolo unde pierdeau în sezonul regular tot în cinci seturi. Ardelenii și-au adjudecat primul set cu 25-22, după care bănățenii au revenit în forță, câștigând actul secund cu 25-16. Pe un fond de relaxare al băieților lui Sorin Grădinaru, gruparea clujeană a făcut 2-1, după 25-17 în setul 3, dar timișorenii s-au trezit din nou din pumni, împingând disputa în „decisiv”: 25-14. Ultimul set a fost la discreția lui Schiesz & co., a căror experiență superioară și-a spus în cele din urmă cuvântul: 15-8, set și meci pentru Universitatea!
„Jocul băieților a fost unul cu fluctuații. Găselnița care ne-a adus în cele din urmă victoria a fost trecerea lui Ungureanu în zona 4 și cea a lui Flonta pe centru. Important e că am câștigat, chiar și în aceste condiții”, a declarat Sorin Grădinaru, după finalul jocului de la Cluj.
Rămâne de văzut cât de bine va fi privită această performanță și de către conducerea clubului Universitatea care, se știe, nu a oferit practic niciun sprijin secției de volei masculin în 2011, atunci când s-a încumetat în cele din urmă, după mai bine de un deceniu, la o aventură în elită.
Barajul de promovare în Divizia A1 se va desfășura în perioada 17-19 mai, locația urmând a fi stabilită marți, la sediul Federației, în urma licitației. Cel mai probabil, Universitatea se va duela pentru cele două locuri ce duc în elită cu LPS Bihorul Oradea, Arcada Galați și CSM Suceava.
Filed Under: Alte sporturi Tagged With: baraj de promovare, chimszed cluj, divizia a1, divizia a2, sorin gradinaru, universitatea timisoara, volei cluj, volei timisoara

References: CSM 
 CSM 
 CSM 
 CSM 
 csm 
 CSM